วัคซีนไฟเซอร์บริจาค 1.5 ล้านโดส จะถึงไทยเช้ามืดพรุ่งนี้
นายแพทย์โอภาส การ์ยกวินพงศ์ อธิบดีกรมควบคุมโรค กระทรวงสาธารณสุข กล่าวถึงความคืบหน้าวัคซีนไฟเซอร์ ล็อต 1.5 ล้านโดส ที่รัฐบาลสหรัฐอเมริกาบริจาคให้ไทยว่า ขณะนี้ มีรูปถ่ายจากอเมริกาว่าวัคซีนล็อตดังกล่าวขึ้นเครื่องบินและกำลังเดินทางมายังประเทศไทยคาดจะมาถึงพรุ่งนี้เวลาประมาณ 04.00 น. เมื่อมาถึงจะนำไปเก็บในคลังวัคซีน ที่เตรียมไว้เก็บได้ในอุณหภูมิ -70 องศาเซลเซียส จากนั้นจะมีกระบวนการสอนเรื่องการผสมวัคซีน เพราะวัคซีนไฟเซอร์ไม่เหมือนวัคซีนที่เราเคยใช้ ตั้งแต่อุณหภูมิจัดเก็บที่ต้อง -70 องศาเซลเซียส เมื่อขนส่งลงหน่วยฉีดต้องเอาไปเก็บที่อุณหภูมิ 2-8 องศาเซลเซียส วัคซีนจะอยู่ได้ไม่นาน เพียง 4 สัปดาห์จึงต้องเร่งฉีดให้เร็วและเนื่องจากเป็นวัคซีนเข้มข้นต้องนำมาผสมน้ำเกลือตามสัดส่วนก่อน โดย 1 ขวดฉีดได้ 6 คน ด้วยเหตุนี้ต้องจัดเตรียมทั้งการคลัง การเก็บรักษา การผสมวัคซีนและการนัดหมาย โดยจะอบรมเจ้าหน้าที่ในจุดฉีดที่เป็นโรงพยาบาลทั่วประเทศอีกครั้งพรุ่งนี้ในระบบออนไลน์ เมื่ออบรมเรียบร้อยจัดกลุ่มเป้าหมายจะมีคณะกรรมการพิจารณาตามนโยบายของ ศบค. ซึ่งจะมีการแจ้งและส่งไปวัคซีนให้ตามที่กำหนด ส่วนจะกระจายไปจุดไหนและให้กลุ่มไหนบ้างจะแจ้งให้ทราบระยะต่อไป ส่วนที่อเมริกาจะบริจาคเพิ่มเติมอีก 1 ล้านโดสนั้น ยังไม่มีรายละเอียดเรื่องนี้ต้องรอให้ทางอเมริกาประกาศยืนยันก่อน